**Жеке тұлғаларға ақылы медициналық қызметтер көрсетуге**

**ЖАРИЯ ОФЕРТА ШАРТЫ**

|  |  |
| --- | --- |
| Петропавл қ.  Шухов көш-сі, 34. | 2021 жылғы «05» қаңтар |

1. **ЖАЛПЫ ЕРЕЖЕЛЕР**

**1.1.** Осы оферта шарты «Денсаулық» КЕЖМ-де (бұдан әрі - Мекеме) Қазақстан Республикасы Азаматтық кодексінің 387 және 395 - баптары тәртібінде медициналық қызметтерді алуға ниет білдірген жеке тұлғаларға, сондай - ақ олардың заңды өкілдеріне (бұдан әрі-Пациенттер) арналған.

Осы офертаны қабылдауға (акцептеуге) ниет білдірген жеке тұлғалармен акцепт келесі әрекеттердің бірін жүзеге асыру жолымен жасалады:

- call-орталық және мекеменің тіркеу орны арқылы алдын ала жазылуды жүзеге асыру;

- медициналық қызметтерді алуға ақпараттандырылған келісімге қол қою;

- медициналық қызметтерді нақты алу;

- медициналық қызметтерге мекеменің кассасы арқылы алғашқы төлем жасау.

**1.2.** Офертаның акцепті Пациент осы ұсыныстың барлық ережелерімен және Қазақстан Республикасы Азаматтық кодексінің 387-бабына сәйкес медициналық қызметтер көрсету туралы шарт жасасуға келісетінін білдіреді.

**1.3**. Осы Офертаның қолданылу мерзімі 2021 жылғы 5 қаңтардан бастап 3 (үш) жыл мерзімге дейін белгіленеді.

**1.4.**Осы Офертада көрсетілген шарттар мекемеде ақылы медициналық қызмет көрсету шартының талаптарын құрайды.

**2. ШАРТТЫҢ МӘНІ**

**2.1.** Осы ақылы медициналық қызметтер көрсету шартын (бұдан әрі – Шарт) жасасуға арналған жария оферта бойынша Мекеме Пациентке ақылы медициналық қызметтерді көрсетуге міндеттенеді:пациенттердің бастамасы бойынша диагностикалық және емдік қызметтер көрсетуге, оның ішінде денсаулық сақтау ұйымдары мамандарының жолдамасысыз; дәрілік формулярға енгізілмеген дәрілік заттармен емдеу; ТМККК және МӘМС тізбесіне кірмейтін медициналық зерттеулер жүргізу; медициналық қызметті жүзеге асыруға арналған мемлекеттік лицензияға және ақылы қызметтер туралы Ережеге, ҚР қолданыстағы нормативтік құқықтық актілеріне сәйкес жұмысқа қабылдау және оқуға түсу үшін азаматтарды алдын ала медициналық тексеру жүргізуге міндеттенеді, ал Пациент көрсетілетін қызметтердің ақысын уақтылы төлеуге және қажетті мәліметтерді хабарлауды қоса алғанда, медициналық қызметтерді сапалы ұсынуды қамтамасыз ететін мекеме мамандарының талаптары мен ұсынымдарын орындауға міндеттенеді. Пациентке ұсынылатын медициналық қызметтердің құны мен тізбесі, қызмет көрсету кезінде әрекет ететін мекеменің прейскурантымен белгіленеді.

**2.2.** Пациент медициналық қызмет көрсету кезінде әртүрлі асқынулардың болуы, сондай-ақ медициналық көмектің пайдаланылатын технологиясы организмнің биологиялық ерекшеліктеріне байланысты жанама әсерлер мен асқынулардың туындау ықтималдығынан жүргізілген емнің әсерінен толығымен айығуға қол жеткізуге кепілдік бере алмайтындығымен келіседі.

**3. ҚЫЗМЕТ КӨРСЕТУ ШАРТТАРЫ МЕН ТӘРТІБІ**

**3.1.** Осы Шартты орындау кезінде Пациенттер мен Мекеме (бұдан әрі – бірлесіп Тараптар деп аталады) ҚР халқына медициналық қызметтер көрсетуді реттейтін қолданыстағы заңнаманы басшылыққа алады.

**3.2.** Дәрігерлердің барлық қабылдаулары алдын ала жазылу арқылы жүзеге асырылады. Пациенттер мекеменің тіркеу орны немесе call-орталығының келісімі бойынша алдын ала жазылусыз дәрігердің қабылдауына өте алады. Қабылдау ұзақтығы дәрігердің арнайы бағыты және қабылдау түріне байланысты (бастапқы / қайталама, қабылдау / қарап-тексеру, басқа да қызметтер):

- қабылдау ұзақтығы 20 (жиырма) минуттан 40 (қырық) минутқа дейін болуы мүмкін (осы диапазон шегінде әрбір нақты қабылдау ұзақтығын дәрігер белгілейді);

- диагностикалық зерттеулердің ұзақтығы зерттеудің нақты түріне байланысты және 15 жұмыс күніне дейін созылуы мүмкін.

Мекеменің жұмыс күні уақытында (жұмыс режиміне және нақты дәрігердің жұмыс кестесіне сәйкес), күн сайын кез келген күнге және бос уақытқа дәрігерлердің қабылдауына жазылу жүргізіледі.

**3.3.** Мекеменің call-орталығы барлық кіріс қоңырауларға жауап береді. Call - орталық операторларының негізгі міндеті: ұсынылатын қызметтер бойынша кеңес беру, Пациенттер үшін барынша қолайлы қабылдау уақытын таңдау, өз құзыреті шегінде Мекеме жұмысына қатысты барлық қажет болған сұрақтарға жауап беру.

**3.4.** Мекеме дәрігерлерінің Пациенттерді қабылдауы ақылы қабылдау кестесіне сәйкес жүргізіледі, ол мемлекеттік тапсырыс шеңберінде қабылдау кестесіне сәйкес келмеуі тиіс. Дәрігерлердің кестесі кез келген уақытта өзгеруі мүмкін. Барлық өзгерістер Пациентке қоңырау шалу, мекеменің сайтында орналастыру арқылы жеткізіледі. Дәрігерлерді емделушілерді қабылдау кезеңділігі мен жүйелілігін Мекеме өздігінен белгілейді. Дәрігер басқа пациентке шұғыл медициналық көмек көрсету үшін Пациенттерді қабылдауды тоқтатуға құқылы. Мекеме, егер Пациент белгіленген уақыттан 10 (он) минуттан артық кешіксе, алдын ала жазылған болса да, Пациентке қызмет көрсетуден бас тартуға құқылы. Дәрігер Пациенттің алдын ала жазылуын, егер бұл уақыт бойынша алдыңғы пациентке медициналық көмек көрсетуді аяқтау үшін қажет болса, неғұрлым кешірек уақытқа, бірақ 1 (бір) сағаттан аспайтын уақытқа кейінге қалдыра алады. Дәрігер, егер бұл неғұрлым ауыр жағдайдағы пациентті қабылдау қажет болса немесе қалған пациенттердің респираторлық жолмен берілетін инфекциялық аурумен ауыратын пациентпен байланысын азайту үшін алдын ала жазылу болса да, пациенттерді қабылдау кезектілігін өзгерте алады. Дәрігердің денсаулық жағдайы бойынша қабылдауы тоқтатылған жағдайда Мекеме бұл туралы дәрігерге жазылған Пациенттерді жедел түрде хабардар етеді, бұл ретте Мекеме дәрігерді ауыстыруды ұсынуға міндетті емес.

**3.5.** Тәртіпті сақтау және қауіпсіздікті қамтамасыз ету үшін Мекеменің холдары мен дәліздерінде бейнебақылау жүргізіледі.

**3.6.** Мекемеге барған кезде келесі ережелер сақталуы тиіс:

**а**) Мекеменің стационарлық бөлімшесі мен манипуляциялық кабинеттеріне кірген кезде Пациенткебахила кию немесе ауысымды аяқ киімге ауыстыру ұсынылады;

**б)** жылдың суық мезгілінде Пациент сырт киімін киім ілгіште қалдыруы керек, жылдың кез келген уақытында сырт киіммен медициналық кабинетке кіруге тыйым салынады;

**в)** Пациент белгіленген қабылдау уақытына дейін 10 (он) минут бұрын мекемеге келуі қажет, медициналық құжаттаманы сәйкестендіру және қалыптастыру үшін өзімен бірге жеке басын куәландыратын құжаты болуы тиіс. Бұл ретте Пациент өзінің дербес деректерін: Т.А.Ә., ЖСН, жасы, тұрғылықты жерінің мекенжайы және байланыс телефонын мекемеге барған кезде де, сондай-ақ алдын ала жазылу кезінде де хабарлауы қажет;

**г)** «Халық денсаулығы және денсаулық сақтау жүйесі туралы» ҚР кодексіне сәйкес Мекемеде кез келген медициналық көмек алар алдында Пациент ақпараттық келісімге қол қоюы керек;

**д)** келісілген уақытта қабылдауға келу мүмкін болмаған жағдайда, Пациент ең қысқа мерзімде Мекемеге телефон арқылы хабарлауға міндеттенеді. Әр пациентке жазбаға сәйкес белгілі бір қабылдау уақыты беріледі. Кеш қабылдау және кешіктіру көрсетілетін қызмет сапасын төмендетіп, келесі Пациентті уақытында қабылдауға бөгет жасауы мүмкін.

**е)** Пациент дәрігердің кабинетіне оның шақыруы бойынша кіреді. Қабылдау жүріп жатқан кезде дәрігердің кабинетіне шақырусыз кіруге тыйым салынады.

**3.7**. Мекемеге барған кезде Пациенттер мен оларды алып жүретін адамдар Мекеменің мүлкіне ұқыпты қарауы тиіс. Мүліктің кез келген түріне залал келтірілген жағдайда (жою, зиян келтіру, бүлдіру және т.б.) кінәлі тұлға келтірілген залалды кінә қойылған кезден бастап 7 (жеті) жұмыс күні ішінде өз еркімен өтейді не әкімшілік оны кінәлі тұлғадан заңда белгіленген тәртіппен өндіріп алуға құқылы.

**3.8.** Пациентке Мекеменің медицина қызметкерлерінің нұсқауларын (ұсынымдарын) сақтамау ұсынылатын медициналық қызметтің сапасын төмендетуі, оны мерзімінде аяқтай алмауына немесе денсаулық жағдайына теріс әсер етуі мүмкін екендігі туралы хабарланады.

**3.9.** Пациент медициналық персоналдың нұсқамаларын, ұсынымдары мен тағайындауларын бұзған жағдайда, егер медициналық қызмет көрсетуді тоқтату Пациенттің өміріне және айналасындағылардың денсаулығына қауіп төндірмесе, Мекеме осы бұзушылықтар анықталған сәттен бастап осы Шарттан бас тартуға құқылы. Бұл ретте нақты көрсетілген қызметтердің құны қайтарылмайды, ал Мекеме Пациенттің денсаулық жағдайының нашарлауына жауап бермейді.

**3.10.** Спирттік ішімдіктерді ішуге, кіреберісте, сондай-ақ Мекеменің кез келген үй-жайында темекі шегуге, немесе санасы мен мінез-құлқының өзгеруіне әкелетін өзге де заттарды қабылдауға, манипуляциялар мен қабылдау кезінде қатты сөйлеуге, шу шығаруға, есіктерді қағуға, ұялы телефонмен сөйлесуге, Мекеме персоналына немесе Мекемедегі өзге адамдарға дөрекілік жасауға немесе басқа адамдардың көзінше олармен қарым-қатынасты анықтауға, жүгіруге, еденге бахила не қоқыс тастауға. Пациент дөрекі мінез көрсеткен, медициналық персоналға дөрекі сөздер айтқан, пациент алкоголь немесе есірткі жағдайында болған жағдайда, Мекеме әкімшілігі, егер бұл оның өміріне қауіп төндірмесе, Пациентті бақылаудан және емдеуден бас тартуға құқылы. Еріп жүретін адамдардың (пациенттің заңды өкілдерінен басқа) кабинетте болуына тек емдеуші дәрігердің рұқсатымен және қолданыстағы заңнамада көзделген жағдайларды қоспағанда, оның барлық талаптары мен нұсқауларын орындаған жағдайда ғана жол беріледі.

**3.11.** Мекеменің үй-жайларында тазалық пен тәртіпті сақтау қажет. Пайдаланылған қоқыс, жеке гигиена құралдары тек қоқыс жәшігіне тасталуы тиіс.

**3.12**. Пациенттерге Мекеменің аумағында және үй-жайларында әкімшілікпен алдын ала келіспей, кез келген құрылғыларда фото және бейнетіркеу жүргізуге **тыйым салынады.**

**3.13.** КВИ және ЖРВИ эпидемиялары кезінде жеке қорғаныс құралдарын қолдану ұсынылады: бір рет қолданылатын маскалар, дәке немесе респираторлық инфекциядан қорғауға арналған басқа байлауыш құралдар.

**3.14.** Әрбір инвазиялық араласудың алдында Пациент оның мәтінін алдын ала зерделеп, хабардар етілген келісімге қол қоюға міндетті.

**3.15.** Осы Шартта баяндалған мінез-құлық ережелері сақталмаған жағдайда Мекеме персоналының Пациентке қызмет көрсетуден бас тартуға құқығы бар.

**3.16.** Диагноз, пациент ағзасының жай-күйі туралы ақпаратты, емдеу мен профилактикаға арналған ұсынымдар мен тағайындауларды қамтитын Пациенттің денсаулық жағдайы туралы медициналық қорытындылар, егер пациентке Мекеменің медицина персоналы олардың жұмыс уақытында ұсынса, Мекеменің меншігі болып табылады. Пациент басқа медициналық ұйымдардың медицина қызметкерлеріне медициналық көмек алу мақсатында осы медициналық қорытындыларды ұсынуға құқығы бар. Осы Шартта Пациентке немесе өзге де адамдарға, егер Қазақстан Республикасының заңнамасында өзгеше белгіленбесе, пациенттің медициналық қорытындыларын бұқаралық ақпарат құралдарында, әлеуметтік медиа мен желілік қарым-қатынас қызметтерінде жариялауға, сондай-ақ Мекеменің келісімісіз үшінші тұлғаларға көрсетуге тыйым салынады.

**4. КӨРСЕТІЛЕТІН ҚЫЗМЕТКЕ АҚЫ ТӨЛЕУ**

**4.1.** ТМККК және МӘМС-тен тыс Мекеменің қызметтерін Пациенттер өз қалауы бойынша ақылы негізде немесе үшінші тұлғалардың есебінен ала алады.

**4.2.** Қызметтерді ақылы негізде алған жағдайда, Пациент Мекеменің қызметтерін оларды алғанға дейін төлеуге міндетті. Медициналық көмек көрсету процесінде қосымша қызметтер тағайындалған жағдайда Пациент оларды алғаннан кейін 30 (отыз) минуттан кешіктірмей төлеуге міндеттенеді. Есеп айырысу қолма-қол ақшамен де, қолма-қол ақшасыз есеп айырысу тәсілімен де жүргізілуі мүмкін.

**4.3.** Пациенттің күндізгі стационарда ақылы негізде қызметтер алуы, медициналық көмектің Пациент бастамасы бойынша көрсетілгенін білдіреді.

**4.4.** Мекеменің қызметтеріне ақы төлеу Қазақстан Республикасының ұлттық валютасында ғана жүзеге асырылады.

**5. МЕКЕМЕНІҢ ҚҰҚЫҚТАРЫ МЕН МІНДЕТТЕРІ**

**5.1.** Медициналық қызмет көрсету кезінде **Мекеме**:

**а)** Пациент медициналық қызметтерге ақы төлеу бойынша міндеттемелерін орындаған сәтке дейін қызмет көрсетуге кіріспеу;

**б)** ҚР ДСМ бекіткен диагностикалау және емдеудің клиникалық хаттамаларын немесе тиісті хаттамалар болмаған жағдайда өз дәрігерлерінің тәжірибесін басшылыққа ала отырып, диагноз қоюға және емдеуге бағытталған қажетті медициналық қызметтердің көлемін өз бетінше анықтауға;

**в)** келесі жағдайда қызмет көрсетуден бас тартуға:

- Пациентте емдеу-диагностикалық іс-шараларды жүргізуге қарсы көрсетілімдер анықталған жағдайда;

- Пациент Мекеменің ұсынымдарын сақтамаған жағдайда;

- Пациент қызметтің нақты түрлерін көрсету кезінде қажетті болып табылатын құжаттарды ресімдеуден/қол қоюдан бас тартқан жағдайда (медициналық араласуға ерікті түрде ақпараттандырылған келісім және т.б.);

- медициналық қызметті қауіпсіз көрсетуді қамтамасыз ету мүмкіндігі жоқ жағдайда;

**г)** Пациентпен алдын ала келісу бойынша қызмет көрсету уақытын өзгерту, жіті ауру белгілері бар Пациентті кезектен тыс қабылдау, емдеуші дәрігерді ауыстыруға;

**д)** егер Пациент белгіленген уақыттан 10 (он) минуттан артық кешіксе, Мекеме Пациентті қабылдау күнін өзгертуге немесе ауыстыру құқығын өзіне қалдырады.

**е)** Пациенттердің дербес деректерін өңдеу және сақтауды заңнама ережелеріне сәйкес пайдалануға **құқылы**.

**5.2.** Медициналық қызмет көрсету кезінде **Мекеме**:

**а)** Денсаулық сақтау туралы заңнамаға және үздік клиникалық практикаға сәйкес медициналық қызметтер көрсетуге;

**б)** көрсетілген ақылы қызметтердің есебін жүргізуге;

**в)** Мекеменің сайтында Пациентті мекеменің орналасқан жері (оның мемлекеттік тіркелген жері), жұмыс режимі, мамандардың біліктілігі мен сертификатталуы туралы мәліметтерді қоса, қызмет құнын көрсете отырып көрсетілетін медициналық қызметтердің тізбесі туралы мәліметтерді, осы қызметтерді көрсету және ем алу шарттары туралы мәліметтерді қамтитын қолжетімді және анық ақпаратпен қамтамасыз етуге;

**г)** Пациентті хабардар етуге:

- қандай да бір қызмет түрлерін көрсетудің мүмкіндігі жоқ екені туралы;

- Пациентті шұғыл немесе жоспарлы стационарлық емдеуді ұйымдастыру қажеттілігі туралы;

- қызметтердің нақты түрін көрсетуде қарсы көрсетілімдер мен теріс салдарлары туралы.

**д)** Пациентке өзінің денсаулық жағдайын көрсететін медициналық құжаттамамен тікелей танысуды қамтамасыз ету және Пациенттің немесе оның өкілінің жазбаша талабы бойынша Пациенттің денсаулық жағдайын көрсететін медициналық құжаттардың көшірмелерін беруге;

**е)** дәрігерлік құпия және дербес деректер туралы заңнамаға сәйкес Пациенттің денсаулық жағдайының құпиялық режимін қамтамасыз етуге **міндеттенеді.**

**6. ПАЦИЕНТТІҢ ҚҰҚЫҚТАРЫ МЕН МІНДЕТТЕРІ**

**6.1.** Медициналық көмекке жүгінген және оны алған кезде **Пациент**:

**а)** медициналық көмек көрсетуге қатысушы мекеме қызметкерлері мен басқа да тұлғалар тарапынан құрмет көрсету пен адамгершілік қарым-қатынаста болуға;

**б)** оны емдеуші дәрігердің және оған медициналық көмек көрсетуге тікелей қатысатын басқа да тұлғалардың тегі, аты, әкесінің аты, лауазымы, жұмыс тәжірибесі және біліктілік деңгейі туралы ақпарат алуға;

**в)** санитарлық-гигиеналық және эпидемияға қарсы талаптарға сәйкес жағдайларда тексеру және емдеуге;

**г)** тиісті балама тұлға болған жағдайда басқа емдеуші дәрігерге ауыстыруға;

**д)** ҚР заңнамасына сәйкес медициналық араласуға ерікті түрде ақпараттандырылған келісім жасауға **міндетті**;

**е)** Пациенттің немесе оның заңды өкілінің, заңда көзделген жағдайларды қоспағанда, медициналық араласудан бас тартуға немесе оны тоқтатуды талап етуге құқығы бар. Медициналық араласудан бас тартқан кезде Пациентке немесе оның заңды өкіліне оған қолжетімді нысанда оның салдары түсіндірілуі тиіс; Медициналық араласудан бас тарту салдарын көрсете отырып, медициналық құжаттама жазбаша ресімделеді және оған Пациент не оның заңды өкілі, сондай-ақ медицина қызметкері қол қояды.

**ж)**Мекеме әкімшілігіне, сондай-ақ бақылаушы және/немесе қадағалаушы органдарға немесе сотқа шағыммен жүгінуге;

**з)**заңнамалық актілерде көзделген жағдайларды қоспағанда, Мекеме қызметкерлерінің оның медициналық көмекке жүгіну фактісі, денсаулық жағдайы, диагнозы туралы ақпаратты және оны тексеру мен емдеу кезінде алынған өзге де мәліметтерді құпия сақтауы. Пациенттің медициналық көмекке жүгінгені және оны алған кезде өзі берген мәліметтердің, сондай-ақ дәрігерлік құпияны құрайтын өзге де ақпараттың құпиялылығын жария еткені үшін медицина қызметкерлері мен өзге де тұлғалар жауапкершілікке тартылады. Өз денсаулығының жай-күйі, болжам мен диагнозы, емдеуде қолданылатын әдістері туралы толық ақпаратты оған қолжетімді нысанда алу, сондай-ақ оның денсаулық жағдайы туралы ақпаратты беруге болатын тұлғаларды таңдау;

**и)** зерттеп-қарау нәтижелері, аурудың анықталуы, оның диагнозы мен болжамы, емдеу әдістері, олармен байланысты қауіп-қатер, медициналық араласудың ықтимал нұсқалары, олардың салдары және жүргізілген емдеу нәтижелері туралы мәліметтерді қоса алғанда, өз денсаулығының жай-күйі туралы қолда бар ақпаратты оған қолжетімді нысанда алуға **құқылы.**

**6.2. Пациент:**

**а)** медицина қызметкерлеріне, медициналық көмек көрсетуге қатысатын басқа да тұлғаларға құрметпен қарауға, сондай-ақ басқа пациенттердің құқықтарын құрметтеуге;

**б**) медициналық көмек көрсететін адамға өз денсаулығының жай-күйі туралы, оның ішінде дәрілік заттарды қолдануға қарсы көрсетілімдер, аллергиялық реакциялар, бұрын бастан өткерген және тұқымқуалайтын аурулар туралы өзіне белгілі дәйекті ақпарат беруге. Пациент өз денсаулығы туралы ақпараттың саналы түрде бұрмалануы қойылған диагноздың, тағайындалған емнің дұрыстығы мен қауіпсіздігіне әсер етуі, сауығуына ықтимал әсер етуі мүмкін екенін білуге;

**в)** емдеуші дәрігердің медициналық ұйғарымдары мен ұсынымдарын және осы Шартта жазылған қағидаларды уақтылы және дәл орындауға;

**г)** медициналық көмек көрсетудің барлық кезеңдерінде дәрігермен іс-әрекет жасауға;

**д)** осы Шарт шеңберінде пациенттерге арналған ішкі тәртіп ережелерін сақтауға;

**е)** мекеменің мүлкіне ұқыпты қарауға;

**ж)** Пациент өзінің денсаулық жағдайының нашарлауы туралы дереу өзінің емдеуші дәрігеріне, егер емдеуші дәрігер болмаған жағдайда бұл ақпаратты тіркеу бөлімінің қызметкеріне хабарлауға **міндетті**.

**7. ҚҰПИЯЛЫЛЫҚ**

**7.1.** Осы Шартты орындау мақсатында «Дербес деректер және оларды қорғау туралы» ҚРЗ сәйкес Пациент мекемеге өзінің дербес деректерін (оның ішінде: тегі, аты, әкесінің аты, туған күні, жеке басын куәландыратын құжаттың деректері, жеке сәйкестендіру нөмірі, тіркеу мекенжайы және тұратын мекенжайы, байланыс деректері және т.б.) ұсынады және медициналық қызметтерді алу мақсатында Мекеме персоналының өз дербес деректерін, сондай-ақ пациенттің денсаулық жағдайына қатысты арнайы дербес деректерді өңдеуіне өз келісімін береді. Аталған келісім Пациенттің дербес деректеріне қатысты жоғарыда көрсетілген мақсаттарға қол жеткізу үшін қажетті кез келген іс-әрекеттерді жүзеге асыруға, оның ішінде шектеусіз: ақпаратты жинауды, жүйелеуді, жинақтауды, сақтауды, нақтылауды (жаңартуды,өзгертуді), пайдалануды, таратуды (оның ішінде беруді), бұғаттауды, жоюды, сондай-ақ қолданыстағы заңнамаға сәйкес дербес деректермен кез келген өзге де іс-әрекеттерді жүзеге асыруға беріледі. Дербес деректерді өңдеу мынадай тәсілдермен жүзеге асырылады: автоматтандыру құралдарын пайдалана отырып, дербес деректерді өңдеу, автоматтандыру құралдарын пайдаланбай дербес деректерді өңдеу (автоматтандырылмаған өңдеу).

**7.2.** Тараптар осы Шарттың талаптарын орындау кезінде екінші Тараптан алынған кез келген ақпаратты құпия сақтау бойыынша өзара міндеттемелер қабылдайды.

**7.3.** Ақпаратты үшінші тұлғаларға беру не осы Шартта құпия деп танылған ақпаратты өзгеге жария ету екінші Тараптың жазбаша келісімін алғаннан кейін ғана жүргізілуі мүмкін (заңнамаға сәйкес мұндай келісімді талап етпейтін жағдайларды қоспағанда).

**7.4.** Пациенттің немесе оның өкілінің келісімімен дәрігерлік құпияны құрайтын мәліметтерді пациентті тексеру және емдеу мүддесі үшін басқа адамдарға, оның ішінде лауазымды адамдарға (заңнамаға сәйкес мұндай келісімді талап етпейтін жағдайларды қоспағанда) беруге жол беріледі.

**7.5.** Пациенттің медициналық құжаттарындағы және дәрігерлік құпияны құрайтын ақпаратты Пациенттің немесе оның өкілінің келісімісіз өзінің жай-күйіне байланысты өз еркін білдіруге қабілетсіз пациентті тексеру және емдеу мақсатында және Қазақстан Республикасының заңнамасында көзделген өзге де жағдайларда беруге жол беріледі.

**7.6**. Мекеме қызметкерлерінің медициналық тексерулердің нәтижелері пациенттерге жеке өзі немесе Пациенттің тіркеу кезінде көрсеткен телефон нөмірі бойынша WhatsApp мобильді қосымшасы арқылы хабарланады.

**8. ЖАУАПКЕРШІЛІК**

**8.1.**Осы Шарт бойынша міндеттемелерін орындамаған немесе тиісінше орындамаған тарап Қазақстан Республикасының қолданыстағы заңнамасына сәйкес жауапты болады.

**8.2.** Мекеме Пациенттің осы Шарттың талаптарын бұзуына себеп болған осы Шартты орындамағаны немесе тиісінше орындамағаны үшін, сондай-ақ Қазақстан Республикасының заңнамасында көзделген өзге де негіздер бойынша жауапкершіліктен босатылады.

**8.3.** Пациенттің Мекеме көрсеткен қызметтер үшін берешегі пайда болған жағдайда, Пациент көрсетілген қызметтерді толық төлегенге дейін осы Шарт бойынша одан әрі қызмет көрсетуді тоқтата тұруға құқылы.

**8.4.** Пациент Мекеменің медицина персоналының ұсынымдары мен талаптарын 2 (екі) және одан да көп рет орындамаған жағдайда, соңғысы соттан тыс тәртіппен осы Шартты біржақты бұзуға құқылы.

**8.5**. Осы Шарт бойынша өзінің құқықтары бұзылды деп есептейтін Тарап екінші Тарапқа өз наразылықтарын баяндай отырып хат жолдауға құқылы. Талапты алған Тарап оған Заңда белгіленген тәртіппен жауап беруге міндетті.

**8.6.** Мекеме келесі жағдайларда көрсетілетін қызметтердің нәтижесі үшін жауап бермейді:

- Пациенттің емделу және пациенттің денсаулығын нашарлатуға бағытталған өзге де іс-әрекеттер жасау жөніндегі ұсынымдарды сақтамауы;

- медициналық көрсетілімдері жоқ Пациенттің талабы бойынша қызмет көрсету;

- егер емдеу жоспары Пациенттің келмеуі немесе оның емдеуді жалғастырудан бас тартуы себебінен орындалмаса;

- қолдануға рұқсат етілген дәрілік заттар мен медициналық мақсаттағы бұйымдарға бұрын белгіленбеген аллергияның немесе көтере алмаушылықтың туындауы;

- Мекемеде қызмет көрсетілгеннен кейін үшінші тұлғалардың медициналық араласуы;

- егер Пациентке бұл жағдайда іс жүзінде көрсетілетін медициналық қызметтер тиімсіз болуы мүмкін екендігі туралы ескертілсе, Пациенттің емді жалғастырудан

бас тартуы;

- Пациенттің денсаулығының одан әрі жай-күйі, сондай-ақ жалпы емдеуден не жекелеген медициналық араласулардан бас тартумен байланысты асқынулардың туындауына;

- дәрілік заттар мен препараттарды дайындаушы аннотацияда көрсеткен, дәрілік заттар мен препараттарды қолданудан болатын жанама әсерлердің пайда болу мүмкіндігіне;

- егер көрсетілген медициналық қызметтің тиімсіздігі немесе келтірілген зиян дәрігерде мұндай ақпараттың болмауы салдарынан туындаса, Пациент бұрын ауырған аурулар, аллергиялық реакциялар, қарсы көрсетілімдер туралы дәрігерді хабардар ету жөніндегі міндеттерін орындамаған жағдайда.

**8.7.** Қалған жағдайларда Тараптар Қазақстан Республикасының қолданыстағы заңнамасына сәйкес жауапты болады.

**8.8.** Мекеменің мүлкіне залал келтірілген жағдайда Пациент келтірілген залалды толық көлемде өтеуге міндетті.

**9. МЕКЕМЕ ЖӘНЕ ПАЦИЕНТ** **АРАСЫНДАҒЫ ЖАНЖАЛДЫ ЖАҒДАЙЛАРДЫ ШЕШУ ТӘРТІБІ**

**9.1.** Пациенттің құқықтары бұзылған жағдайда, оның (не заңды өкілі) жазбаша түрде жазылған шағымы хатшы арқылы немесе «өтініш жәшігі» арқылы Мекеме директорының қарауына беріледі. Шағымға жедел жауап алу үшін Пациентке байланыс телефонының нөмірін қалдыру ұсынылады.

**9.2.** Шағым оны алған сәттен бастап 20 (жиырма) жұмыс күні ішінде қаралады. Шағымға жазбаша түрде жауап Пациент өзі көрсеткен мекенжай бойынша пошта арқылы жіберіледі не Пациенттің қалауы бойынша оған жеке өзі келісілген уақытта табыс етілуі немесе ауызша нысанда түсіндірілуі мүмкін.

**9.3.** Пациент барлық сұрақтар, шағымдар мен ұсыныстар бойынша Мекеме директорына жүгіне алады.

**9.4.** Мекеме басшылығы шағымды қанағаттандырған жағдайда Пациент көрсетілген қызметтер үшін төленген ақшалай қаражатты қайтаруға құқылы. Қайтару шағымды қанағаттандырған сәттен бастап 10 (он) жұмыс күні ішінде қызметтер төленген тәсілмен (қолма-қол немесе қолма-қол ақшасыз есеп айырысу жолымен) жүзеге асырылады.

**10. ТАРИФТІК САЯСАТ**

**10.1.** Мемлекеттік тапсырысқа кірмейтін қызметтердің құнын Мекеме жеке айқындайды және директордың бұйрығымен бекітілетін Мекеме қызметтері прейскурантында тіркеледі**.** Ресми сайтта орналастырылған қызметтердің бағасы туралы ақпарат әрқашан Мекеменің тізіміндегі ақпаратпен бірдей болады.

**10.2.** Мекеме өз қызметтеріне әлеуметтік негіздер бойынша мүгедектік, зейнеткерлік жас, көп балалы ана және т.б. жеңілдіктер бермейді:

**10.3.** Мекеме сайт, әлеуметтік желілер арқылы, тіркеу орнында немесе кез келген басқа тәсілмен хабарланатын уақытша акциялар аясында жеке қызметтеріне жеңілдіктер ұсынады.

Мекеме жекелеген Пациенттерге олардың өтініші негізінде жеңілдіктер беруге құқылы, оны директор қарастырады.

**11. ТАРАПТАРДЫҢ ДЕРЕКТЕМЕЛЕРІ ЖӘНЕ ҚОЛДАРЫ**

**11.1.** Тараптар дәрігердің қабылдауына жазылу кезінде пациенттің деректемелерін олар көрсеткен ақпарат деп санауға сөзсіз келіседі.

**11.2.** Мекеменің деректемелері:

«ДЕНСАУЛЫҚ» КЕЖМ

СҚО, ПЕТРОПАВЛ қ., ШУХОВ көш-сі, 34

БСН 960540000561 КБЕ 17

ЖСК KZ3084916KZ000630412

«НҰРБАНК» АҚ

БСК NURSKZKX

ДИРЕКТОР ҚАРАБАЕВА АЙНАГҮЛ СЕРІКБАЙҚЫЗЫ